Torsdag aften vandt Erik Nielsen Sydbanks regionale musikpris 2010 på 50.000 kroner.

Der var hæder til en af orkestrets musikere og underholdning til publikum, da Aalborg Symfoniorkester torsdag aften gav koncert i Aalborg Kongres & Kultur Center. Sydbanks regionale musikpris 2010 og en check på 50.000 kroner gik til orkestrets 2. hornist Erik Nielsen. Han fik overrakt prisen af direktør i Sydbanks Region Aalborg, Laurits B. Andersen, og musikchef i Aalborg Symfoniorkester, Poul Elming. Det glæder musikchefen, at statuette og check i år går til Erik Nielsen. - Erik har siden sin ansættelse i orkestret i 1968, først som hornist, senere som solohornist, været en væsentlig årsag til, at netop horngruppen i Aalborg Symfoniorkester af mange er blevet betegnet som Danmarks bedste, siger Poul Elming. Erik Nielsen er nu kandidat til Sydbanks store nationale musikpris på 100.000 kroner, der uddeles til foråret. Her dyster de fem regionale prisvindere fra de fem landsdelsorkestre om den nationale pris.